Lietuvos kaimo plėtros 2014–2020 m. programos priemonės „Techninė pagalba“ veiklos srities „Lietuvos kaimo tinklas“ įgyvendinimo taisyklių, taikomų Lietuvos kaimo tinklo narių pateiktoms paraiškoms,

2 priedas

**FIKSUOTOSIOS NORMOS TAIKYMO LIETUVOS KAIMO TINKLO NARIŲ PROJEKTŲ NETIESIOGINĖMS IŠLAIDOMS APMOKĖTI TVARKOS APRAŠAS**

**I SKYRIUS**

**BENDROSIOS NUOSTATOS**

1. Fiksuotosios normos taikymo Lietuvos kaimo tinklo narių komunikacijos projektų netiesioginėms išlaidoms apmokėti tvarkos aprašas (toliau – Aprašas) parengtas vadovaujantis:

1.1. 2013 m. gruodžio 17 d. Europos Parlamento ir Tarybos reglamentu (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006, su visais pakeitimais.

1.2. 2013 m. gruodžio 17 d. Europos Parlamento ir Tarybos reglamentu (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005, su visais pakeitimais.

1.3. 2013 m. gruodžio 17 d. Europos Parlamento ir Tarybos reglamentu (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008, su visais pakeitimais.

1.4. 2014 m. liepos 17 d. Komisijos įgyvendinimo reglamentu (ES) Nr. 808/2014, kuriuo nustatomos Europos Parlamento ir Tarybos reglamento (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, taikymo taisyklės, su visais pakeitimais.

1.5. Lietuvos Respublikos partnerystės sutartimi, patvirtinta Europos Komisijos 2014 m. birželio 20 d. sprendimu Nr. C(2014)4234.

1.6. Lietuvos kaimo plėtros 2014–2020 metų programa, patvirtinta Europos Komisijos 2015 m. vasario 13 d. sprendimu Nr. C(2015)842 (toliau – KPP).

1.7. Lietuvos Respublikos Vyriausybės 2014 m. liepos 22 d. nutarimu Nr. 722 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“.

1.8. Lietuvos kaimo plėtros 2014–2020 m. programos administravimo taisyklėmis, patvirtintomis Lietuvos Respublikos žemės ūkio ministro 2014 m. rugpjūčio 26 d. įsakymu Nr. 3D-507 „Dėl Lietuvos kaimo plėtros 2014–2020 m. programos administravimo taisyklių patvirtinimo“ (toliau – KPP administravimo taisyklės).

1.9. Lietuvos kaimo tinklo 2016–2020 metų veiksmų programa, patvirtinta Lietuvos Respublikos žemės ūkio ministro 2016 m. lapkričio 23 d. įsakymu Nr. 3D-696 „Dėl Lietuvos kaimo tinklo 2016–2020 metų veiksmų programos patvirtinimo“.

2. Aprašas reglamentuoja Lietuvos kaimo tinklo narių komunikacijos projektų, įgyvendinamų pagal Lietuvos kaimo plėtros 2014–2020 m. programos priemonės „Techninė pagalba“ veiklos sritį „Lietuvos kaimo tinklas“, fiksuotosios projekto išlaidų normos, taikomos projektų netiesioginėms išlaidoms apmokėti, nustatymo ir taikymo tvarką.

**II SKYRIUS**

**SUTRUMPINIMAI IR SĄVOKOS**

3. Apraše vartojami sutrumpinimai:

3.1. **Agentūra** – Nacionalinė mokėjimo agentūra prie Žemės ūkio ministerijos.

3.2. **ES** – Europos Sąjunga.

3.3. **EŽŪFKP** – Europos žemės ūkio fondas kaimo plėtrai.

3.4. **KPP** – Lietuvos kaimo plėtros 2014–2020 m. programa.

3.5. **Tinklas** – Lietuvos kaimo tinklas.

3.6. **Ministerija** – Lietuvos Respublikos žemės ūkio ministerija.

4. Apraše vartojamos sąvokos:

4.1. **Fiksuotoji Lietuvos kaimo plėtros 2014–2020 m. programos komunikacijos projekto išlaidų norma** (toliau – fiksuotoji norma) – iš anksto nustatyta išlaidų norma, išreiškiama procentais nuo visų ar dalies Lietuvos kaimo plėtros 2014–2020 m. programos komunikacijos projekto tinkamų finansuoti išlaidų, taikoma apmokant dalį tinkamų finansuoti šio projekto išlaidų, kai komunikacijos projekto vykdytojas neteikia išlaidų pagrindimo ir išlaidų apmokėjimo įrodymo dokumentų.

4.2. **Lietuvos kaimo plėtros 2014–2020 m. programos komunikacijos projekto veiklos rangos** (angl. outsourcing) **išlaidos** – veiklos, kurią Lietuvos kaimo plėtros 2014–2020 m. programos komunikacijos projekto vykdytojas perduoda įgyvendinti trečiajai šaliai (paslaugų teikėjui, prekių tiekėjui ar rangovui), tiesioginės išlaidos.

4.3. **Netiesioginės Lietuvos kaimo plėtros 2014–2020 m. programos komunikacijos projekto išlaidos** (toliau – netiesioginės išlaidos) – išlaidos, kurios nėra skiriamos tiesiogiai Lietuvos kaimo plėtros 2014–2020 m. programos komunikacijos projekto veikloms įgyvendinti, tačiau yra būtinos ir tiesiogiai susijusios su tiesioginėmis šio projekto išlaidomis.

4.4. **Tiesioginės Lietuvos kaimo plėtros 2014–2020 m. programos komunikacijos projekto išlaidos** (toliau – tiesioginės išlaidos) – tiesiogiai Lietuvos kaimo plėtros 2014–2020 m. programos komunikacijos projekto veikloms įgyvendinti būtinos išlaidos, kai tiesioginį projekto veiklų ir jų išlaidų ryšį įmanoma aiškiai parodyti. Prie tiesioginių projekto išlaidų negali būti priskiriamos projekto administravimo išlaidos:

4.4.1. projekto vykdytojo ir (ar) partnerių darbuotojų darbo užmokesčio išlaidos už laiką, dirbtą administruojant projektą;

4.4.2. projektą administruojančių asmenų mokymų projekto administravimo klausimais išlaidos;

4.4.3. su projekto administravimo reikmėmis susijusių prekių įsigijimo išlaidos;

4.4.4. su projekto administravimo reikmėmis susijusių patalpų nuomos išlaidos;

4.4.5. įrangos, transporto priemonių, kai jos susijusios su komunikacijos projekto administravimu, nuomos išlaidos;

4.4.6. projekto administravimo paslaugų, nesusijusių su projekto bendrosiomis išlaidomis, išlaidos;

4.4.7. projekto administravimo reikmėms būtinų komunalinių ir ryšio paslaugų išlaidos ir įsigyto ir (arba) nuomojamo turto eksploatavimo išlaidos;

4.4.8. kitos su projekto administravimu susijusios išlaidos.

5. Kitos šiame Apraše vartojamos sąvokos ir sutrumpinimai apibrėžti KPP, KPP administravimo taisyklėse, Taisyklėse, KPP priemonės „Techninė pagalba“ įgyvendinimą reglamentuojančiuose bei kituose teisės aktuose.

**III SKYRIUS**

**FIKSUOTOSIOS NORMOS NUSTATYMO PAGRINDIMAS**

6. Pagal KPP programos veiklos sritį „Lietuvos kaimo tinklas“ finansuojami jungtiniai Tinklo narių komunikacijos projektai, skirti įvairaus pobūdžio komunikacijos priemonėms (renginiams, KPP viešinimo akcijoms, gerosios KPP patirties sklaidai) įgyvendinti siekiant didinti KPP žinomumą ir skatinti aktyvesnį dalyvavimą kaimo plėtros procesuose. Finansuojami projektai priskirtini „minkštosioms“ veikloms ir neapima įrangos ir įrengimų įsigijimo ir (arba) infrastruktūros plėtros.

7. Tinklo narių komunikacijos projektai, jų tinkamos finansuoti išlaidos ir remiamos veiklos yra panašūs į „minkštuosius“ projektus, remiamus Europos socialinio fondo lėšomis pagal 2014–2020 m. ES fondų investicijų veiksmų programos 8.3 investicinį prioritetą, kuriuo siekiama didinti socialinę įtrauktį ir skatinti partnerystę. Tinklo narių komunikacijos projektų ir daugelio Europos socialinio fondo lėšomis finansuojamų projektų pareiškėjais gali būti nevyriausybinės organizacijos ir (arba) kiti konkrečios priemonės ar veiklos srities reikalavimus atitinkantys viešieji juridiniai asmenys. Tinklo narių komunikacijos projektų netiesioginės išlaidos savo pobūdžiu yra analogiškos Europos socialinio fondo lėšomis remiamų projektų netiesioginėms išlaidoms.

8. Netiesioginėms išlaidoms apmokėti nustatomos fiksuotosios normos, atitinkančios Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“, nuostatas taikant Projektų administravimo ir finansavimo taisyklių 10 priede nustatytas iš Europos socialinio fondo lėšų bendrai finansuojamų projektų fiksuotąsias normas.

9. Atsižvelgiant į Tinklo narių komunikacijos projektų veiklų ir paramos gavėjų panašumą į Europos socialinio fondo lėšomis remiamas veiklas ir paramos gavėjus ir vadovaujantis Reglamento (ES) Nr. 1303/2013 68 straipsnio c dalimi ir KPP administravimo taisyklių 130.1 papunkčio nuostata, kuri leidžia taikyti kitų Europos struktūrinių ir investicinių fondų nustatytą ir Lietuvos Respublikoje taikomą supaprastinto išlaidų apmokėjimo schemą, taikomą panašiems projektams ir panašiems paramos gavėjams, Aprašu nustatomos fiksuotosios normos Tinklo narių komunikacijos projekto netiesioginėms išlaidoms apmokėti yra prilygintos Projektų administravimo ir finansavimo taisyklių 10 priede nustatytoms fiksuotosioms normoms, taikomoms iš Europos socialinio fondo lėšų bendrai finansuojamo projekto netiesioginėms išlaidoms apmokėti.

10. Atsižvelgiant į Taisyklėse nustatytos maksimalios projekto paramos sumos apribojimą, Tinklo projektų netiesioginėms išlaidoms taikomas pirmasis projekto tinkamų finansuoti išlaidų sumos intervalas, nustatytas Projektų administravimo ir finansavimo taisyklių 10 priede.

11. Tinklo narių komunikacijos projektų netiesioginėms išlaidoms apmokėti nustatomos fiksuotosios normos, neviršijančios:

11.1. **24 proc.** komunikacijos projekto tinkamų finansuoti tiesioginių išlaidų sumos (įskaitant netiesiogines išlaidas, apmokamas taikant fiksuotąją normą), kai komunikacijos projekto veiklų rangos išlaidų dalis sudaro ne daugiau kaip 90 proc. tiesioginių komunikacijos projekto išlaidų;

11.2. **12 proc.** komunikacijos projekto tinkamų finansuoti tiesioginių išlaidų sumos (įskaitant netiesiogines išlaidas, apmokamas taikant fiksuotąją normą), kai komunikacijos projekto veiklų rangos išlaidų dalis sudaro daugiau kaip 90 proc. tiesioginių komunikacijos projekto išlaidų.

12. Apraše nustatytos fiksuotosios normos gali būti taikomos komunikacijos projektams, kurių bendra komunikacijos projekto tinkamų finansuoti išlaidų suma (apimanti tiesiogines ir netiesiogines išlaidas, apmokamas taikant fiksuotąją normą) neviršija 50 000 eurų.

**IV SKYRIUS**

**FIKSUOTOSIOS NORMOS NUSTATYMO IR TAIKYMO TVARKA**

13. Tinklo narių projektų netiesioginės išlaidos apmokamos taikant pagal Aprašą nustatytą fiksuotąją normą.

14. Nustatant Tinklo narių projektui taikomą fiksuotąją normą atsižvelgiama į projekto tinkamų finansuoti tiesioginių išlaidų dalį (procentais, apvalinant iki 2 skaičių po kablelio), kurią sudaro projekto veiklų rangos išlaidos.

15. Konkrečiam komunikacijos projektui taikomą fiksuotąją normą vadovaudamasi Taisyklėmis nustato Agentūra komunikacijos projekto tinkamumo finansuoti vertinimo metu.

16. Supaprastintai apmokamos tiesioginės išlaidos (kai taikoma) nelaikomos projekto veiklų rangos išlaidomis.

17. Jei visos komunikacijos projekto išlaidos (įskaitant netiesiogines išlaidas) patiriamos išimtinai (100 proc.) kaip veiklų rangos išlaidos, komunikacijos projekto netiesioginės išlaidos turi būti pagrįstos išlaidų pagrindimo ir jų apmokėjimo įrodymo dokumentais ir apmokamos neviršijant pagal Aprašo 11 punkte nurodytas normas apskaičiuotų sumų.

18. Pareiškėjas turi teisę paraiškoje nurodyti mažesnę fiksuotąją normą, negu nustatyta Aprašo 11 punkte. Tokiu atveju paraiškos vertinimo metu nustatoma pareiškėjo nurodyta fiksuotoji norma.

19. Paraiškos vertinimo metu nustatyta fiksuotoji norma komunikacijos projekto įgyvendinimo metu negali būti keičiama, išskyrus Aprašo 23 punkte nustatytą atvejį. Tokiu atveju fiksuotoji norma įvertinama ir nustatoma iš naujo. Pakeitus fiksuotosios normos dydį, pagal ją apmokamos komunikacijos projekto netiesioginės išlaidos perskaičiuojamos atsižvelgiant į visą komunikacijos projekto įgyvendinimo laikotarpį skirtą finansavimą.

20. Netiesioginės išlaidos pagal fiksuotąją normą apmokamos komunikacijos projekto tinkamų finansuoti tiesioginių išlaidų sumą padauginus iš paraiškos vertinimo metu nustatytos netiesioginių išlaidų fiksuotosios normos.

21. Netiesioginės išlaidos pagal fiksuotąją normą apmokamos tik proporcingai mokėjimo prašymuose (įskaitant ir anksčiau patvirtintus mokėjimo prašymus) patvirtintoms tinkamoms finansuoti tiesioginėms išlaidoms, nuo kurių jos apskaičiuojamos.

22. Tais atvejais, kai Agentūra nustato netinkamas finansuoti tiesiogines komunikacijos projekto išlaidas, nuo jų pagal fiksuotąją normą apskaičiuotos netiesioginės išlaidos taip pat pripažįstamos netinkamomis finansuoti.

23. Fiksuotosios normos dydžio atitiktį Aprašo nuostatoms Agentūra dar kartą įvertina tikrindama komunikacijos projekto galutinį mokėjimo prašymą. Jeigu nustatoma, kad fiksuotoji norma (pagal Aprašo redakciją, galiojusią paskutinę paraiškų pateikimo termino dieną) turėtų būti mažesnė, nei buvo nustatyta paraiškos vertinimo metu, ir todėl komunikacijos projekto vykdytojui buvo išmokėta didesnė, nei priklauso, netiesioginių projekto išlaidų suma, išmokėtų lėšų perviršis nesumokamas arba susigrąžinamas.

24. Lėšos, išmokėtos netinkamoms finansuoti netiesioginėms išlaidoms apmokėti, ir (arba) perviršinės lėšos, pagal Aprašo 23 punktą, nesumokamos arba susigrąžinamos KPP administravimo taisyklių VIII skyriaus III skirsnyje nustatyta tvarka.

25. Jei įgyvendinant vienu metu kelias komunikacijos priemones išlaidos apmokamos taikant fiksuotąją normą, būtina užtikrinti, kad toms pačioms išlaidoms nebūtų skiriamas finansavimas daugiau nei vieną kartą.

**V SKYRIUS**

**BAIGIAMOSIOS NUOSTATOS**

26. Pasikeitus Aprašui, Tinklo narių komunikacijos projekto netiesioginių išlaidų fiksuotoji norma taikoma taip, kaip Apraše buvo nustatyta paskutinę paraiškų pateikimo termino dieną.

\_\_\_\_\_\_\_\_\_\_\_\_\_\_\_\_\_\_\_